Miljøstyrelsen foreslår at lempe de stramme danske regler for godkendelse af sprøjtemidler. Det kan man efter styrelsens vurdering gøre, samtidig med at man bevarer en høj beskyttelse af grundvandet.

Hvis de politiske partier følger forslaget, når de i morgen tager hul på forhandlingerne om en ny pesticidstrategi, kan det ifølge et notat fra Miljøstyrelsen føre til godkendelse af 2-5 aktivstoffer, som ikke er godkendt til brug i Danmark i dag. Desuden vil 10-15 stoffer formentlig kunne godkendes til brug i højere doser, hedder det i notatet.

De danske krav til godkendelse af sprøjtemidler er skrappere end de krav, der er fastsat af EU. Det vil de også være, hvis lempelsen gennemføres. Det skyldes, at Danmark i modsætning til andre lande næsten udelukkende bruger grundvand til drikkevand.